b'\n_START_ARTICLE_\nVladimir Vari\xc4\x87ak\n_START_PARAGRAPH_\nVladimir Vari\xc4\x87ak (\xc5\xa0vica kraj Oto\xc4\x8dca, 16. o\xc5\xbeujka 1865. - Zagreb, 17. sije\xc4\x8dnja 1942.), hrvatski matemati\xc4\x8dar i teorijski fizi\xc4\x8dar srpskog podrijetla._NEWLINE_Ro\xc4\x91en je u \xc5\xa0vici kraj Oto\xc4\x8dca 1865. godine. _NEWLINE_Osnovnu je poha\xc4\x91ao u Sisku, u Petrinji ni\xc5\xbeu realku koju je zavr\xc5\xa1io 1880., a vi\xc5\xa1u realku u Zagrebu koju je zavr\xc5\xa1io 1883. godine. Studirao je matematiku i fiziku na Mudroslovnom fakultetu u Zagrebu. Diplomirao je 1888. godine. Doktorirao je ve\xc4\x87 1891. godine na temu "Teorija no\xc5\xbei\xc5\xa1tnih krivulja". Nakon toga radio je kao profesor na realnim gimnazijama u Zemunu, Bakru, Zagrebu i Osijeku. Predavao je Milutinu Milankovi\xc4\x87u. Nastavio je s akademskim napredovanjem te je habilitirao na Mudroslovnom fakultetu 1895. godine. Iste je godine dodijeljena dozvola predavanja na sveu\xc4\x8dili\xc5\xa1tu (venia legendi) za algebarsku analizu i sfernu trigonometriju. 1898. je godine osnovana \xc5\xa0umarska akademija. Vari\xc4\x87ak je u novoj \xc5\xa1koli kao u\xc4\x8ditelj matematike i fizike. 1899. je godine postao suplent na Mudroslovnom fakultetu nakon \xc5\xa1to je oti\xc5\xa1ao prof. Karel Zahradnik u Brno, a ve\xc4\x87 1902. predaje matematiku kao redovni profesor. Redovni \xc4\x8dlan HAZU od 1904. godine. Vrlo je zaslu\xc5\xbean za razvitak hrvatskog matemati\xc4\x8dara Radivoja Ka\xc5\xa1anina koji je tada studirao u Zagrebu, i bio je instruktor \xc4\x90uri Kurepi te Vilimu Felleru. Akademske godine 1921./1922. obna\xc5\xa1ao je Vari\xc4\x87ak du\xc5\xbenost dekana fakulteta. Bio je rektor Sveu\xc4\x8dili\xc5\xa1ta u Zagrebu od 1921. do 1922. godine. Prorektor je bio nakon rektorskog mandata 1922./1923. te 1928./1929. - 1931./1932. Kad je umro rektor Miler 1928. godine, po drugi je put izabran za prorektora. _NEWLINE_Bio je \xc4\x8dlan \xc4\x8ce\xc5\xa1ke akademije znanosti, SANU i Hrvatskog prirodoslovnog dru\xc5\xa1tva._NEWLINE_Znanstveni interesi prof. Vari\xc4\x87aka bili su teorija ravninskih krivulja, teorija funkcija, teorija relativnosti i matemati\xc4\x8dko-pedago\xc5\xa1ka problematika. Mnogo je pridonio analiziranju Bo\xc5\xa1kovi\xc4\x87eva matemati\xc4\x8dkog djelovanja. Bio je svjetskog ugleda. Vodio je znanstvenu polemi\xc4\x8dku korespondenciju s vode\xc4\x87im svjetskim fizi\xc4\x8darima poput Einsteina (1909. - 1913.) i drugima._NEWLINE_Premda je za \xc5\xbeivota prvo bio pravoslavac, a kasnije grkokatolik, ustao je protiv teze o navodnom \xc2\xbbsrpstvu\xc2\xab\xc2\xa0Ru\xc4\x91era Bo\xc5\xa1kovi\xc4\x87a i time \xc2\xbbdokazao da pripada hrvatskom vjerskom i kulturnom okru\xc5\xbeju\xc2\xab.'